
AUS DEN SCHÄTZEN DER HERZOGLICHEN BIBLIO- 
THEK ZU WOLFENBÜTTEL. 

II. 

Erschröklihe Warhafftige 

Newe zeittung / die sich mit 

grausamen erdbidem vnd 

feur in Sicilia / an vnd 

vmb den perg Ethna begeben ha= 

ben / aus def Welschen sprach 

verteutscht. 

x. Julij. M. V. xxxvj. 

Wfb. Qu. 190.10.4°. 

Gnediger Herr welcher gestalt ich inn die Stadt Catania 
genant, in Sicilia ankommen, vnd mir meiner gescheut halben 
glücklichen von den gnaden Gottes zu gstanden, das hab ich 
eurn gnaden hieuor in meinem schreiben vnd brifen angezeygt. 
Füg aber eurn gnaden ferner zu wissen, das den xxj. Marti j 
negst verschinen, ein Kauffman von hinnenn ist auszzogen, in 
mainung auff Missina vnd ferner in die Jnseln von einer stadt 
in die andern, seiner hantirung nach, zu reyszen, Ist also die 
erst nacht in ein stadt Tauormia genant, ein tagreysz von 
Catonia, pliben, vnnd ist gegen dem tag gantz früe, nach des 
lands geprauch, auffgestanden, vnd seinen weg den nechsten 
auff Missinia zugenommen, do er nun also reyset, vnnd der tag 
anbrochen, seyen jme zehen Wanderer begegnet, hat jnen be- 
deucht wie sie alle wehr trügen, in massen wie mans daselbst 
vnnd durch gantz Duscana im landt nach gewonheyt tregt, 
Lampardi genant, die selben zehen wanderer wurden von jme 
gefragt, wo hinn sie willens weren zu reysen, darauf! sie jme 
geantwort, Sie weren von jrer herren einem, auff den perck 
Ethna oder Mongibollo genant, geschickt, da selbt solten sie ein 
gescheut volbringen, das wolt jr herr von jnen haben. Also ist 

er ferner gereyset vnd palde sind jme abermals zehen andere 
bekommen, die trugen mit jnen werckzeug von eysen, wie es 
die Steinmetzen vnd maurer prauchen, die hat er in maszen 
wie ersten bespracht, die jme widerumb geanwort. Sie wurden 
(aij) von jrer herrn eynem ausz den vorgenanten pergk geschickt 
aldo ein werck züuolbringen, hat er sie ferner gefragt, wer doch 
der selbig jr herr sey, haben sie jme geantwort, er werd nit 
weyt reysen er werde jhn sehen, mit solchen Worten sindt sie 
von einander gescheyden. Pald hernach ist jme dem kaufman 
begegnet, ein grosser vnnd anzusehen ein tapfferer langer, gantz 
schwartzer man in einem part. Als pald der selb grosz man zu 
dem kauffman kumen ist, hat er jn vngegrüst angesprochen, 
vnnd gefragt, Ob jme seine knecht, vor jm nicht begegnet 
weren, hat er jm geantwort, Jm weren wol etlich begegnet von 
denen er vernomen, sie wolten auff den pergk Ethna, etlich 
werck daselbst zu pawen, nicht wüst er ob sie sein knecht wem 
oder nit, vnd so er dann jhr herr were, so solt er im doch sagen 
was sie vnnd er für ein werck wolten verpringen, dann wie 
jnen bedeucht (sprach der kauffman) wer es ein vnbequem ort 
daselbst zu pawen, wie er von vilen gehört, gleichwol aber were 
er dero ortenn nicht sunders wol bekant, möch seinen halben 
wol hin zieen vnd pawen. Darauff jme ein grosz werck züuol- 
bringen. Er (den kauffman mainendt) würde pald sehen, was 
er machen könt. 

Nach solchen Worten ist den kauffman ein solcher grosser 
schreck vnd forcht ankörnen, das er in ängsten schir vergangen 
wer, doch, als er sich nun erholet hat, vnd zu sich selbs kom- 
men, ist er in solchem schrecken vnd zittern, mit mühe vnd 
arbhyt, widerumb in die stadt vnd an das ort, dauon er desselben 
tags ausgereyst, zogen, vnd hat solchs yderman gesagt vnd 
anzeygt, wie es jme ergangen sey. darnach ist er palde mit 
tode verschieden. 

Also ist auff den selben tag, nemlieh den xxiij. Marcij, wie 
der mehr benant kauffman mit tod abgangen, vmb ein vr gegen 
nachts, komen ein grosz erschrocklich wetter mit einem grau- 
samen erdbidem, vnd vnmenschlichen prinnenden fewr, zu oberst 

aus dem perg Ethna, gegen auffgang der Sonnen, der gestalt, 
dz sich alles volck, aus grossem erschrecken vnd forcht, zu den 
geystlichen in der Stadt (die man die heyligsten nennet) 
gethan, haben sich mit ynen einer walfart, zu S. Agatha, nahen 
daselbst vmb gelegen vereynigt, die auch mit hertzlicher andacht, 
gebet, flehenn, vnd parfusz volbracht, alle glocken geleut, vnd 
in gemeyner proeession, Gott trewlich angeruffen vnd gebeten, 
solch vnerhört vnd erschröcklich prennen vnd erdbidem, 
genediglich abzuwenden, vnd als solch bitten vnd hertzlich 
flehen geschehen, hat man können abnemen vnd prüften, das 
sich das feur zum teyls geminnert vnd gelegt hat. 

Darnach des volgenden tags frw, haben sie wider ein proees- 
sion mit der geystligkeit vnd allem volck barfusz, volbracht, in 
ein closter vor der Stadt S. Lucia genant, vnd hat sich das 
volck alles lassen Communieiren, mit grosser andacht ainer dem 
andern seiner missethat, so er wider jn gehabt, verziegen, vnd in 
summa, ein solche andacht vnnd (aiij) freuntschafft erzeygt das 
sich die natur gleich entsatzt. Anch ist dergleichen vast in der 
gantzen insel da selbt geschehen. Auff bemelten sontag den 
.xxv j. tag Marcij vngeferlich vmb ein stundt in die nacht, ist 
ein vil grausamer erdbidem komen, dann vor ye, darzu auch 
ein grausam erschröcklich fewr, gegen mittag wartz, vnd hat 
das selb fewr vmfangen gehabt, bey sechs welsch meyln weyt, 
gerings vmb den perg bisz zu einem Münchscloster, der Gnaden 
perg genant, Sant Lyo, von gemelter Statt vngeferlich ,xvj. 
welsch oder .iiij. teutsch meill wechs, vnd hat sich in grosser 
eyl erzeygt gegen der Stadt zu die am perg herabligt, die gnaden 
Stadt genant, darinnen sich dann meniglich seins lebens ver- 
wegen 1 gehabt. 

Auff solchs, haben sich die in der stat mit sampt den prie- 
stern (jren heiligsten auch den adel, jung vnd alt, einer proees- 
sion vnd walfart, alle parfusz, vereynigt gen S. Maria de Jesu, 
die auszerhalb der Stadt vngeferlich ein halbe meyl wegs ligt, 
do haben sie Got den almechtigen vmb genaden angeruffen vnd 
gebeten, vnd sich die gantze menge der mossen gewilligt, do 
selbst in die kirchen, dahin sie gewalt, vbernachten, beysammen, 

lebendig vnd tod zupleyben. Aber Gott hat sie gnedigliehen 
erhalten, wie er dann ein trewer helffer ist, allen denen, die 
jne in nöten anrüffen. 

Den. xxvij. Marcij morgens frue, haben die selbenn aus der 
Stadt ein potschafft zu dem bemelten Closter zu sanct Lyo ge- 
schickt, zu erfaren was das erschröcklieh feur bey dem selben 
Closter gethan hett, da hat sichs befunden das das selbig Closter 
von dem feur gantz vnd gar, sampt allen den so darinnen 
gewont, verprent vnd verzert sindt also, das man auch auff disen 
tag nit sehen noch spüren kan, ob eynig Closter oder gebew da- 
selbst gewesen sey oder nit. 

Also ist der merer teyl aus der stadt hinausz gangen, das 
erschröcklieh wunder zu sehen, in solchem bin ich auch selbst 
mit gangen, vnd hab auch mit fleisz die löcher besehen daraus 
das feur ist kommen, das sind grosse grausame löcher, vnd 
würfft für vnd für fliegendt feur heraus, mit einer gestalt vnd 
form gleich einer hübschen erdenklotz, bey zehen spannen hoch, 
vnd mainet ainer man mochte sicher darauff vmbgeen, aber da- 
runter erzeygt sich das leyffent fewr, mit sampt einem grossen 
rauch. Doch erlengern sich die bemelten feürlöcher, eins bisz 
zweyer elen weyt, gegen einem flecken Paterno genant, der ligt 
vngeferlich bey .iiij. meyl wegs van Catania. Aber das feur das 
auff Catania zu get, dz bey .xiij welsch meyl wegs raicht, das 
laufft vnnd prent gewonlich alle .xxiiij. stundt, das ist tag vnd 
nacht, einer dritteyl meyl wegs, vnd hat sich bemelt feur, von den 
gnaden gottes, bisz auff dise stundt, mehr nit den .iiij. meyl 
wegs nahen zu der stadt Catania genahet, vnd ist ein grose 
forcht vnter dem volek, die bitten vnd flehen stettigs, zu Gott 
dem almechtigen, seinen woluerschulten zorn abzuwenden, vnd 
sie zuerretten, dann es ist zu besorgen es werde weyter reysen. 

Was dann fremdes volcks ist gewesen, das ist vast alles aus 
der gemelten Stadt anheyms zogen zuerrettung jrer vnd der 
selben guter. 

Solchs hab ich eurn gnaden für ein gantze warhafftige newe 
zeittung geschreiben vnd anzeygen wollen, vnd ich glaub, das 

1 Verwegen stv. mit gen. d. s. worauf verzichten. 

man auff der gantzen weit des gleichen andechtig vnd gotforch- 
tig volck nit finde, als an disem ort, wie ich gemelt hab, vnd 
wiewol ich erstlich auch willens, mich dannen zu thun, so ich 
aber jren glauben vnd bestendigkeyt gesehen, hab ich mich bey 
jnen ergeben, zepleyben, vnd zu gewarten, was doch aus solchem 
feur wil werden, trostlicher hoffnung Gott der almechtig werde 
vnser berewt hertz, vnd demutig gebet ansehen, vnd vns gnedig- 
lich erhalten Amen. Dat. aus der Stadt Catania in Sicilia 
den zehenden tag Aprilis Anno. M. V. xxxvj. 

University of Wisconsin. Ernst Voss - 



